Mag ich Jesús maar dʉi iyʉʉ simua mag maar khapeen ãaur khʉʉnag amach daúa ich oopiju jaautarr khur seis días aadem ee,
cerro pom sim gaai petajim.
Mag ich mam dʉi phe arrjim:
Pedro,
Santiago maimua Juan,
ich Santiago eeum.
Mag mam wetwi am dakhĩirta Jesús khĩir chaaupabaadejim aajem.
I khĩir oowai mʉg edau ãsdawam khĩirjota bʉ̃ʉ thʉnʉisijim aajem;
maagwai i khajũa chará phuumjo aadejim aajem,
ich bäpgau.
I magbaadem ee oowai warrgarm jooin Moiseeta Elías dʉi iyʉʉ dʉnʉnʉihdʉ naajim aajem,
Jesús dʉi.
Mag oobaawaita Pedroou Jesuug,
—Señor,
ʉu chi agamjo nem wajaug maar mʉig nʉmgui ajim aajem.
Pua khõs akhiin mua rãichdidam thãrjup eukham ajim anʉm:
ãb pʉ athee,
ãb Moisés athee maimua ãb Elías athee.
Mamʉ Pedro mag iekha dʉnʉm ee,
jʉʉnthumie baug beewi am joodʉ athaichejim anaabá.
Magbarm ee mag chi jʉʉnthumie eemuata woun iekjo,
“Chamʉʉta mʉ Iewaa mʉchdeu jãsehne wai chitʉmʉu,
õor peerdʉ aumkhĩir mʉchdeu jʉr autarr.
Irua nem jaau simta ipierraa abat” a iekhabarm ũrjierram anʉm.
Amach chi dʉi wenʉrrarr khʉʉnaucha jaauwai,
amachdeu mag ũrbaawaita jãphierr phobaadem iekhau warag kanieu thʉkhookhanaa eeg khokhood aphobaadejim anaabá,
khĩeb jẽb gaai dagau dʉrkha.
Magbaa Jesuu am aig beenaa am gaai juau sĩesĩenaa,
—Phiidʉtkhabat,
oob jãphierrmiet ajim anʉm.
Magbaawai chadcha amau phiidʉtkhanaa oowai,
tagam khʉʉn chukhu,
ãba Jesús appaita sĩejim anaabá.
Maimua deeu jerag beejierram aajem.
Mag ʉʉrbagkha wedurumua chi Jesuu amag,
—Mʉg pãachdeu ootarr oob deeum khʉʉnag jaaumiet.
Ya mʉch chi Emkhooi Iewaa meewia deeu phiidʉbaawain chadau jaaubat ajim aajem.
Magbaawaita jũrr amach garmua irig,
—¿Jãgwi Ẽwandam iek jawaag chi machnaanau jaauwai,
mag Elíata ich Ẽwandamaucha pʉiju jaaujem na beeju aajẽ?
ajierram aajem irig.
Magbaawai ich Jesuu,
—Chadcha chi been Elíata nacha beema ajim anʉm.
Pari mag i beeju jaautarran,
mag Ẽwandamau pʉiju aajerr õrag nʉpi jaaumkhĩirta beeju jaaujimgui ajim anʉm.
Pari Elías ya barthurjim.
Mag i barthuurwaijã amau i khaug auba,
sĩi warag deeum khʉʉnpii awi i dʉi amachdeu ampierr awi warag i thõopʉijierramgui ajim anʉm.
Amachdeu i dʉi jãgtarrjo mʉch chi Emkhooi Iewaa dʉijã ajugui ajim anaabá.
Mʉg chirʉmʉn mʉʉn wajap am jua machag ãwatjugui ajim anʉm amag.
Pari Jesuu amachig magbaawai warre khaug athajierram anaabá,
warrgar Ẽwandam i jaaujerr Elías khaba,
Juan chi õor por choomie igwiata mag sim.